  Майя Бывальцева Удмуртиын 2–4 южтолэзе ортчоно Спортэз яратӥсьёслэн нырысетӥ огъяросси тол шудонъёсазы пыриськон понна кунысь но кунгож сьӧрысь 2 сюрслэсь трос адями пусйиськиз ни. Туннэ, 21-тӥ тулыспалэ, Москваын радъям пресс-конференциын со сярысь вераз элькунлэн тӧроез Александр Бречалов. Тужгес трос куриськонъёс вуизы куасэн бызьылонъя (1 сюрслэсь трос) но биатлонъя (400 пала) ӵошатсконъёсы пыриськыны мылкыд карисьёслэсь. Эшшо 200 адями триатлонын (бызьылон, велосипедэн ворттылон, куасэн бызьылон) кужымзэ мертаны малпа. 100-лэсь трос адями конькиен бызьылонын, сомындаез ик гурезьысь куасэн нискыланъя но сноубордъя ӵошатсконъёсын ассэ возьматыны потоз. Кёрлингын 30 команда вожвылъяськоз. Шудонъёсы пыриськыны куриськон сётэмъёс пӧлысь тросэзгес Удмуртиын улӥсьёс (ваньмыз пӧлысь 55 процентэз). Озьы ик бадӟым делегациосты возьмало Москваысь но Подмосковьеысь (10 процент), Пермь шаерысь (7 процент), Татарстанысь но Свердловск улосвылысь (быдэн 5 процентэн). Одӥг куриськон вань Великобританилэн шоркарысьтыз — Лондонысь. Радъясьёслэн чакламзыя, ӵошатсконъёсы 5 сюрс пала учкисьёс вуылозы. Александр Бречалов озьы ик ватсаз, Удмуртиысь спортъя огъетъёс аспӧртэм Олимпиадае пыриськисьёсты но куноосты пумитаны дасесь ни шуыса. Пресс-конференцие озьы ик пыриськиз Россиысь спортъя министр Павел Колобков, со кунын спортэз азинтон понна спортэз яратӥсьёслы юрттон бадӟым инты басьтэ шуыса пусйиз. Озьы ик ужрадын ӵошатсконъёслэсь медальёссэс возьматӥзы. Тегъёс: Спорт Удмуртия АлександрБречалов  